ไฟแนนซ์ทูเดย์
...วันนี้ตลาดจับตาการประชุมบอร์ดนโยบายการเงินแบงก์ชาติ 2 ทีี่ คือ กนง.ของไทย และเอฟโอเอ็มซี สหรัฐ ที่จะส่งสัญญาณนโยบายการเงินออกมา หลายฝ่ายเชื่อว่าจะยังนิ่ง ไม่มีอะไรเปลี่ยนแปลงมากนัก
28 ม.ค. 2558

...วันนี้ตลาดจับตาการประชุมบอร์ดนโยบายการเงินแบงก์ชาติ 2 ทีี่ คือ กนง.ของไทย และเอฟโอเอ็มซี สหรัฐ ที่จะส่งสัญญาณนโยบายการเงินออกมา หลายฝ่ายเชื่อว่าจะยังนิ่ง ไม่มีอะไรเปลี่ยนแปลงมากนัก 
...บิ๊กตู่ พล.อ.ประยุทธ์ จันทร์โอชา นายกรัฐมนตรี ย้ำชัดคุยกับแบงก์ชาติและคลังแล้ว คิวอียุโรปยังไม่กระทบไทย ไม่ต้องแทรกแซงค่าเงิน สำหรับในระยะยาวอาจมีผลบ้าง แต่ได้เตรียมมาตรการรองรับแล้ว
...นานทีปีหนจะได้เห็น ดร.วิชิต สุรพงษ์ชัย ประธานกรรมการบริหารธนาคารไทยพาณิชย์ มาแถลงข่าวด้วยตัวเอง หลายคนกระซิบว่า ดร.วิชิต หน้าดำคร่ำเครียดไม่น้อย ในการชี้แจงกรณีการฉ้อโกงเงิน 1,600 ล้านบาท ของสถาบันเทคโนโลยีพระจอมเกล้าเจ้าคุณทหารลาดกระบัง
เพื่อให้การตอบโต้กันไปมายุติลง ประธานบอร์ดไทยพาณิชย์จึงย้ำความเชื่อมั่นหนักแน่นในทุกด้าน โดยเฉพาะสถาบันการศึกษา ว่า จะจัดให้มีทีมผู้บริหารไปพบสถาบันการศึกษาอื่นๆ เพื่ออธิบายและสร้างความมั่นใจ และจะกำหนดเป็นนโยบายทางวินัยให้ชัดเจนว่า แม้จะไม่มีหลักฐานชัดเจนในเชิงทุจริตที่จะดำเนินคดีอาญากับพนักงานได้ แต่หากมีพฤติกรรมที่ธนาคารขาดความไว้วางใจที่จะให้ปฏิบัติงานต่อไป ให้กำหนดโทษถึงขั้น “ไล่ออก” ไว้ด้วย เพื่อแสดงจุดยืนของธนาคารที่จะไม่ประนีประนอมต่อเรื่องทุจริต
เคลียร์แบบนี้ชัดเจนเปลี่ยน
...กรมศุลกากรที่ว่าแน่ๆ ยังต้องหลบให้สำนักงานสลากกินแบ่งรัฐบาล นอกจากจะยังแก้ปัญหาหวยแพงไม่ได้จนชาวบ้านถอดใจไปแล้ว แถมยังมีหวยปลอมก๊อบเกรดเอออกมาระบาด ล่าสุด พี่อู้ สมชัย สัจจพงษ์ ในฐานะประธานคณะกรรมการสลากฯ เจอสหภาพฯ นัดแต่งดำขับไล่แล้ว 
แต่ถ้าได้ไปจริง ไม่รู้งานนี้พี่อู้จะเสียใจหรือดีใจ ดีหนอ